An hostis sinasabing saro sa peligrosong droga na may makuring epekto sa tawo mala nadukayan kan mga kriminal (siring kan sa Colombia,  Tailandya asin kan mga budol-budol gang sa Filipinas) na mabantig na pandruga sa tinutuyong biktimahon ninda. Ini daa dinadarang patago sa pormang polbos asin pinapasa'ngab sana o pinapaparong o kun dai man ibinobodbod sa inomon asin ta naratom tolos sa hawak. Garo napapaturog an biktima, garo yaon sa hipnosis, asin tubod-tubod sana kun anong imanda saiya. Mala ta pwede an biktima hubaan na naoyon sanang lupigan, ipakua an saray na alahas o kwarta sa ATM, asin nakuyog sanang kun anong ipagibo. Asin an pinakagrabe kaini ta pagsunod na aldaw, mayong naroromdoman kan mga nakaaging pangyayari.